SIR আবহে আটকে অনুপ্রবেশকারীরা, ঠান্ডায় সীমান্তে অসুস্থ ৩০০!

ওয়েব ডেস্ক: এসআইআর (SIR) কার্যকর হওয়ার পর থেকে উত্তর ২৪ পরগনার (North 24 Parganas) স্বরূপনগর সীমান্তে আটকে পড়েছেন বহু অবৈধ অনুপ্রবেশকারী (Illegal Intruder)। দেশে ফেরার অপেক্ষায় খোলা আকাশের নিচে দিন কাটাতে গিয়ে শিশু, নারী ও প্রবীণদের মধ্যে অসুস্থতার ঘটনা ক্রমশই বাড়ছে। কনকনে ঠান্ডার দাপটে ইতিমধ্যেই প্রায় ৩০০ মানুষ অসুস্থ হয়ে পড়েছেন বলে জানা গিয়েছে।

এই সংকটজনক পরিস্থিতিতে তাঁদের পাশে দাঁড়িয়েছে স্বেচ্ছাসেবী সংগঠন ‘ট্রাইটোল’। সংগঠনের পক্ষ থেকে জানানো হয়েছে, জরুরি প্রয়োজনে টোল-ফ্রি হেল্পলাইন নম্বর ১০৯৮–এ ফোন করলেই চিকিৎসা সহ প্রয়োজনীয় সাহায্য পৌঁছে দেওয়া হবে।

আরও পড়ুন: মালবাজারে বাড়ির উঠোন থেকে BLO-র ঝুলন্ত দেহ উদ্ধার

উত্তর ২৪ পরগনার জেলা কো-অর্ডিনেটর সুব্রত মণ্ডল, বসিরহাট ব্লকের কো-অর্ডিনেটর বিকাশ দাস, হেমন্ত মোদক, রবিউল ইসলামসহ সংগঠনের সদস্যরা জানিয়েছেন, এসআইআর লাগু হওয়ার পর সীমান্তবর্তী এলাকায় বাংলাদেশি অনুপ্রবেশকারীদের সংখ্যা বাড়ছে। দীর্ঘ প্রতীক্ষা ও বাস্তুহীন অবস্থায় থাকার ফলে বহু মানুষ ঠান্ডাজনিত রোগে আক্রান্ত হচ্ছেন। তাঁদের প্রাথমিক চিকিৎসা, আশ্রয় এবং নিরাপত্তার দায়িত্ব নিতে ইতিমধ্যেই বিশেষ টিম গঠন করা হয়েছে।

সংগঠনটির দাবি, ভারত–বাংলাদেশ সীমান্তে (India-Bangladesh Border) মানবপাচার ও বিভিন্ন অবৈধ কর্মকাণ্ডের বিরুদ্ধে তারা বহুদিন ধরেই কাজ করছে। পরিস্থিতি মোকাবিলায় প্রশাসনের সহযোগিতায় আরও সুসংগঠিত পদক্ষেপ নিতে হবে। এই উদ্দেশ্যে আগামী ২১ তারিখ বসিরহাটের বিরামনগর স্কুলে একটি বিশেষ সেমিনারের আয়োজন করা হয়েছে। উপস্থিত থাকবেন বিচারক, বিএসএফ আধিকারিক, স্থানীয় পঞ্চায়েত প্রধান সহ বিশিষ্ট ব্যক্তিরা। সীমান্তবর্তী সমস্যা, আইনি পরিষেবা পৌঁছে দেওয়ার পদ্ধতি এবং প্রশাসন–স্বেচ্ছাসেবী সংগঠনের যৌথ উদ্যোগ কীভাবে আরও কার্যকর করা যায়—তা নিয়ে বিস্তারিত রূপরেখা তৈরি করা হবে বলেও জানা গিয়েছে।

দেখুন আরও খবর: